Ŋi̱i̱c 1
Ti diaal thilɛ kɛ luɔt
1
Ti̱ti̱ kɛ ruaacni ŋi̱i̱cä gat Dee-bid kuäär kä Jɛ-ru-tha-lɛm.
2
Cu ŋi̱i̱c wee, thilɛ jɛ luɔt
thilɛ jɛ luɔt,
tëk thilɛ jɛ luɔt!
Ti diaal thilɛ kɛ luɔt.
3
Ɛŋu mi jek raanɛ
kä lätkɛ diaal tin cɛ la̱t?
4
La ri̱c ɔ a wä, kä bi ri̱c ɔ ben,
kä la mun a doth ni
kɛ ta̱a̱dɛ.
5
La cäŋ a käny kä bɛ kony,
kä la locɛ niɛ guäth in
la känyɛ thi̱n.
6
La jiɔam a put wëë cuëëc,
kä la putdɛ wëë caam.
La jälɛ ri̱tdɛ rɔ,
kä la locɛ niɛ guäth
in bëë thi̱n.
7
Kä kiɛr diaal lo̱nykɛ rɛy baar,
kä ŋotdɛ /ci bar ni thiäŋ.
Kä pi̱w lockɛ niɛ guäth
in bäkɛ thi̱n.
8
Ti diaal nööŋkɛ cuɔ̱c,
a /ci raan kɛ dee
luäŋ kɛ lat.
/Ci waŋ ran thieŋ kɛ guec,
kä /ci ji̱th ran thieŋ kɛ lieŋ.
9
Kä mi ci kɔŋ te thi̱n
ɛ jɛn bi te thi̱n ɔ,
kä mi ca kɔŋ la̱t ɛ jɛn
ba la̱t ni jɛ mɔ.
Kä thilɛ mi pay tuɔɔk
rɛy ɣɔaa kɛɛliw.
10
Kä tëë kɛ mi dee raan ɛ lar i̱,
“Nɛmɛ payɛ tuɔɔk”?
Tëë thi̱n ni wal,
a /ka̱nɛ ni ben.
11
Thilɛ ram mi tiim
mi ci wä ni wal,
a cäŋɛ ni nɛy tɔ̱ bi ben tɔ̱,
/ca kɛ bi tim,
ɛ nɛy tɔ̱ ba kɛ guɔ̱ɔ̱r tɔ̱.
Ŋäc ŋɔaani thilɛ jɛ luɔt
12
Ɣän ŋi̱i̱c cä kɔŋ a kuäär I-thɛ-rɛl kä Jɛ-ru-tha-lɛm. 
13
Ɣän cua̱ jɛ go̱r kɛ ŋäc wecdä ɛn ɣöö dëë tin diaal tin ca la̱t rɛy ɣɔaa ŋa̱c. Cua̱ jɛ jek ɛ la̱t mi thiɛk ci Kuoth ɛ ka̱m naathɛ. 
14
Cua̱ kɛn diaal nɛn kɛn tin ca la̱t rɛy ɣɔaa. Kä nɛnɛ, kɛn diaal thilɛ kɛ luɔt, ce̱tdɛ kɛ wuɔ̱ɔ̱r kɔr jiɔam.
15
Kä min ci gɔ̱a̱ŋ
/ca dëë luäŋ kɛ ri̱c,
kä tin thil
/ca kɛ dee luäŋ kɛ kuën.
16
Kä cua̱ rɔ jiök i̱, “Ta̱a̱ kɛ ŋäc pɛlä mi di̱i̱t kä nɛy diaal tëë ci ruëc kä Jɛ-ru-tha-lɛm nhiamdä. Kä ci wi̱cdä thia̱a̱ŋ kɛ ŋäc kɛnɛ tiit ŋɔaani mi di̱i̱t.” 
17
Kä cua̱ jɛ lɛ go̱r ɛn ɣöö bä ŋäc ŋɔaani kɛnɛ pɛl kɛ yɔ̱ɔ̱ŋ kɛ dɔ̱ɔ̱r lɛni ŋa̱c. Kä cua̱ jɛ lɛni jek ɛ wuɔ̱ɔ̱r kɔɔr jiɔam.
18
Kä mɔ ci ŋɔak lɛ ŋa̱c ɛlɔ̱ŋ ɔ,
la diɛɛri ɛlɔ̱ŋ bä.
Kä ram ci ŋäcdɛ rep
la diɛɛrɛ rɔ a reep bä.
